લિવિંગરૂમમાં મુકેલા બન્ને કાચના વાઝ બેડરુમમાં કબાટની ઉપર મૂકી દીધાં. બારીઓમાં લટકતું ચકલીઓ વાળું શૉ-પીસ કપડાં સૂકવવાની ક્લીપની મદદથી પરદામાં અટકાવી દીધું. એ શૉ-પીસ મહાબળેશ્વરથી ખરીદેલું. હવાની નાની અમથી લ્હેરખીથી પણ ચકલીઓ મટકવા લગતી અને આખ્ખી બારી થનગની ઉઠતી. મને એ ખૂબ ગમતું. ખાત્રી કરી લીધી કે એનો હાથ હવે ત્યાં સુધી નહીં જ પહોંચે. સોફાના કુશન તો થોડીવારમાંજ ફુટબોલ બની જવાના હતાં પણ શું થાય, એને ક્યાં છુપાવું! કાલે ગ્લેફ બદલી કાઢીશ, બીજું શું! સ્ટડીટેબલ પર દિકરીનાં ચોપડા પડ્યાં હતાં એ એના ખાનામાં ગોઠવી દીધાં. આ જોઈને હેમલ બોલી, “મમ્મી, મારે હમણાંજ નોટ્સ લખવાની છે, શા માટે મૂકે છે અંદર?”